ธปท.เผยเศรษฐกิจก.ค.ชะลอจากส่งออกลด
ธปท.เผยเศรษฐกิจเดือนก.ค.ชะลอ เพราะส่งออกหดตัวเพิ่มขึ้น แต่ยังดีมีการบริโภคและการลงทุนในประเทศ และมาตรการช่วยพยุงไม่ให้ทรุด
31 ส.ค. 2555

ธปท.เผยเศรษฐกิจเดือนก.ค.ชะลอ เพราะส่งออกหดตัวเพิ่มขึ้น แต่ยังดีมีการบริโภคและการลงทุนในประเทศ และมาตรการช่วยพยุงไม่ให้ทรุด 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจโดยรวมในเดือนกค.ปีนี้ ได้รับผลกระทบจากการชะลอตัวของเศรษฐกิจโลกมากขึ้น สะท้อนจากการหดตัวของมูลค่าการส่งออกสินค้าและการผลิตในอุตสาหกรรมเพื่อการส่งออก โดยเฉพาะสินค้าภาคอุตสาหกรรมในหมวดอิเล็กทรอนิกส์ ฮาร์ดดิสก์ไดรฟ์ สิ่งท่อ เครื่องนุ่งห่ม ส่วนภาคเกษตรสินค้าที่ส่งออกหดตัวมาก คือ ข้าว และยางพารา เพราะข้าวราคาสูงกว่าคู่แข่ง ส่วนยางพาราลดลงตามหดตัวของเศรษฐกิจโลก
อย่างไรก็ดีดีการใช้จ่ายภาคเอกชนยังสามรถขยายตัวได้ดี ทั้งการบริโภคและการลงทุน ประกอบกับการได้รับแรงสนับสนุนจากมาตรการกระตุ้นเศรษฐกิจของภาครัฐ อาทิ มาตรการลดค่าครองชีพ มาตรการรถยนต์คันแรก ฯลฯ และภาวะการเงินที่เอื้ออำนวย เนื่องจากอัตราดอกเบี้ยยังต่ำและสินเชื่อเกือบทุกประภทยังขยายตัวได้ จึงมีส่วนช่วยให้การผลิตภาคอุตสาหกรรมเพื่อขายในประเทศยังคงขยายตัวได้
“ถึงเศรษฐกิจโลกจะเริ่มกระทบการส่งออกมากขึ้น แต่การใช้จ่ายภาคเอกชน ที่ยังอยู่ในเกณฑ์ดี จะเป็นแรงขับเคลื่อนสำคัญของเศรษฐกิจไทย ที่จะช่วยรองรับผลกระทบจากวิกฤตเศรษฐกิจโลกได้ในระดับหนึ่ง แม้จะทดแทนกันไม่ได้ทั้งหมด ก็ช่วยพยุงให้เศรษฐกิจขยายตัวได้ โดยขณะนี้เสถียรภาพเศรษฐกิจยังอยูในเกณฑ์ดีต่อเนื่อง การว่างงานและอัตราเงินเฟ้อต่ำ” นายเมธีกล่าว